# Frank Marshall King

Frank Marshall King (Mataró, 28 de novembre de 1883 — Barcelona, 29 de maig de 1959) va ser un pianista i compositor català, de família anglesa, però sobretot professor de piano. Continuador de l'Acadèmia Granados, des de llavors Acadèmia Marshall. Casat amb Teresa Cabarrús, no va tenir fills.

## Formació

Inicià els seus estudis a Mataró amb el mestre Teodor Solà Vendrell. Més tard estudià al Conservatori Superior de Música del Liceu, amb Francesc de Paula Sánchez i Gavagnach i amb el també professor Puyé. El 1901 obtingué el Primer premi del 5è curs amb Scherzo en sí bemol menor per a piano. Finalitzats els estudis oficials, rebé classes d'Enric Granados, del que ràpidament es convertí en deixeble predilecte, fins a l'extrem que l'any 1907 –amb només 24 anys- fou nomenat subdirector dels estudis de piano de l'Acadèmia Granados.

## Intèrpret de piano

A partir del 1906 començà una carrera concertística que el portà a actuar a Milà i a Alemanya, on va conèixer pianistes de la talla de Ferruccio Busoni i Emil von Sauer. El 1925 va fer diversos enregistraments per a la discogràfica Welte-Mignon de Freiburg (Alemanya). El 1926 i 1927 va participar en els Festivals Falla de Barcelona com a solista de Noches en los jardines de España, que també va interpretar a Sevilla i a Cadis, dirigit pel mateix Manuel de Falla. Però segurament la seva vocació pedagògica era més forta que la concertística.

## Compositor

Suite Catalònia, per a piano. 1907. Premi Ortiz & Cussó del Concurs de Composició Sobrequés i Reig.
| Goig de joventut Angoixa | Vol d'orenetes Aplec | Plany Foc-Follets |
Allegro di Concerto, per a piano.
Fantasia, per a piano.
* Nombrosos lieder.

## L'escola pianística Granados-Marshall

Enric Granados havia fundat la seva acadèmia l'any 1901, amb el propòsit de transmetre la tècnica pianística, especialment la pulsació i la utilització del pedal, que li havien permès aconseguir l'estil i, sobretot, la sonoritat que el caracteritzaven. Per a tal fi, havia publicat el 1912 el Método práctico para el uso de los pedales del piano, on desenvolupava el seu concepte de la utilització dels pedals. Va saber transmetre al seu deixeble Marshall aquesta idea, fins al punt que aquest declarava que en la utilització dels pedals "s'amaga el més gran secret de l'art del piano".
Mort Granados en accident marítim de guerra l'any 1916, Frank Marshall es fa càrrec de la direcció de l'acadèmia. A partir del 1920, canvia el nom pel d'Acadèmia Marshall

## Tractats pedagògics

* Estudio práctico sobre los pedales del piano (1919)
* La sonoridad del piano (1940)

## Alumnes destacats

Pedagogs
| Alícia de Larrocha Albert Attenelle Enric Torra i Pòrtulas Mercè Roldós i Freixes Montserrat Torrent i Serra | Júlia Albareda Anna Fernández Recasens | Maria Teresa Monteys Carlota Garriga i Kuijpers |
Concertistes
| Alícia de Larrocha Rosa Sabater Albert Attenelle Rosa Maria Kucharski Montserrat Torrent i Serra | * Maria Vilardell Viñas Carles Corma | Giocasta Kussrow i Corma Maria Teresa Monteys |

## Homenatges

El primer homenatge, després de la seva mort, li va retre l'Associació de Cultura Musical de Sabadell, de la que era President Honorari. Va consistir en un concert celebrat al Cercle Sabadellès el dia 8 de novembre de 1959, a càrrec de les pianistes Alícia de Larrocha i Rosa Sabater, amb glosses del crític musical Antonio Fernández-Cid.

## Bibliografia

* Manel Costa Domènech. Frank Marshall ha muerto. Sabadell: 1959. Círculo Sabadellés. Crónica, número 31, pàgina 344.
* Manel Costa Domènech. Conferencia-concierto en homenaje al maestro Frank Marshall. Alicia de Larrocha i Rosa Sabater, pianistas. Antonio Fernández-Cid, conferenciante. Sabadell: 1959. Asociación de Cultura Musical y Círculo Sabadellès. Programa de mano.

## Referències

* ↑ «Frank Marshall King». Gran Enciclopèdia Catalana. Barcelona: Grup Enciclopèdia Catalana.
* ↑ «L'Acadèmia Marshall en l'actualitat». Arxivat de l'original el 2010-01-26. [Consulta: 21 febrer 2009].
* ↑ Programa imprès del concert que tingué lloc al Liceo Filarmónico Dramático Barcelonés el 9 de maig de 1901. Topogràfic: BC, M 3419.
* ↑ «2001.Cent anys de l'Acadèmia Granados-Marshall». Arxivat de l'original el 2008-12-30. [Consulta: 22 febrer 2009].
* ↑ vid. Pagès Santacana, Mònica. Acadèmia Granados-Marshall:100 anys d'escola pianística a Barcelona. Barcelona. 2000. ISBN 84-88158-21-1
* ↑ «REIAL ACADÈMIA CATALANA DE BELLES ARTS DE SANT JORDI». Arxivat de l'original el 2021-05-09. [Consulta: 5 abril 2021].
* 1 2 vid La Vanguardia.13/03/1956.
* ↑ Els germans Corma a París
* ↑ «Dades d'Antonio Fernández-Cid». Arxivat de l'original el 2012-10-22. [Consulta: 26 abril 2009].